Tom Behnke (FP), 1997-12-12:
Det er nu lidt forunderligt, at ministeren står og folder sig ud på den måde, at når det har vist sig, at konsekvenserne af en overtrædelse af den her lov har så skrappe virkninger, så lægger ministeren op til, at man skal ind og ordne hele området.
I virkeligheden er der jo ikke noget som helst, der hindrer ministeren i at stille et sådant forslag.
Der er heller ikke noget som helst, der hindrer ministeren i at samle et flertal i Folketinget for et sådant forslag. Jeg synes ikke, at det klæder Folketinget, at ministeren står her og dunker Venstre og De Konservative oven i hovedet
Her har vi et forslag, et ret konkret forslag, som skal prøve at løse et problem, og det, ministeren har mest travlt med, er at skose Venstre og De Konservative for, hvad de gjorde og ikke gjorde, da de havde regeringsmagten.
Det kan vel ikke være sådan, at det er udgangspunktet for, hvad man så skal gøre i Folketinget.
I og med at ministeren skoser Venstre og De Konservative for, at de ikke gjorde deres arbejde godt nok, så burde ministeren jo gå foran og gøre sit arbejde godt.
Det gør ministeren ikke.
Ministeren bruger bare taletiden på at skose Venstre og De Konservative.
Det klæder ikke Folketinget, at man behandler sagerne på den her måde, og slet ikke, når der er personer involveret i sagerne.
Det klæder heller ikke Folketinget, at det er nødvendigt med det her forslag.
Det klæder ikke Folketinget, at det er nødvendigt at fremsætte forslaget, og at det er nødvendigt at have debatten her i Folketingssalen.
Det klæder ikke Folketinget, at vi på grund af nogle enkeltsager er nødt til at gå så vidt som til at fremsætte forslag i Folketingssalen.
I de der mange forskellige ordninger, vi har, er der nemlig forskellige regler.
En regelforenkling på området ville altså være hensigtsmæssig. Så ville borgerne heller ikke overtræde lovgivningen -
Her er der tale om, at det udspringer af en handling, hvor loven er overtrådt ubevidst, og så de meget, meget store konsekvenser, som det har, ikke bare for den pågældende, men for dem, der er i samme situation.
Vi prøvede faktisk at få ministeren i tale.
Vi prøvede faktisk ved at stille spørgsmål til ministeren og ved at henvende os til ministeren at sige: Kunne vi ikke prøve at finde ud af at løse det her på en eller anden måde?
Det var ikke nemt.
Når det ikke kan lade sig gøre, at vi prøver at få det ordnet på den måde og ved, at vi i korridorerne får ministeren til at stille et forslag, som vi så kan vedtage her i Folketinget, er det klart, at det er nødvendigt at oppositionen selv fremsætter forslaget.
Det at fremsætte et forslag er faktisk vores eneste mulighed for at råbe ministeren op, og derfor gik SF og Fremskridtspartiet sammen om at sige, at den her situation er uholdbar.
Det er ikke rimeligt, at vi har en lovgivning, der er indrette på denne måde, og det er slet ikke rimeligt, at konsekvenserne bliver så strenge, som det viser sig at være tilfældet.
Når vi taler om overgangsydelsen, er det jo korrekt, at man på overgangsydelse kan få lov til, hvis man optræder som lønmodtager, at have en indtægt på de her godt 28.000 kr. om året.
Det, vi ønsker i Fremskridtspartiet, er, at spillereglerne skal være de samme, hvad enten man optræder som lønmodtager eller arbejder for sig selv.
Det, der er sagen,
er jo, at beløbet er så lille, at den indsats, man yder, nærmest er på hobbyplan.
Det er jo nærmest hobbyplan, vi taler om.
Og derfor bør det selvfølgelig være sådan, at den indtægtsgrænse, der ligger, bør være gældende, hvad enten man optræder som lønmodtager eller arbejder for sig selv.
Jeg vil da ikke stå her og påstå, at det forslag, som SF og Fremskridtspartiet har fremsat, er løsningen på det her, men det er dog et kvalificeret bud på, hvordan man kunne løse problemet.
Og det, jeg så havde håbet og set frem til, var, at ministeren ville have sagt: Det er rigtigt, her har vi et problem, så lad os løse det.
Regeringen er ikke enig i lige præcis den måde, som forslagsstillerne har foreslået, men lad os se på det.
Lad os sætte os om bordet og så finde ud af en løsning på det her problem, hvor vi går ind og siger, at der selvfølgelig skal være de samme muligheder for at tjene en skilling ved siden af, hvad enten det er som lønmodtager, eller det er ved, at man arbejder for sig selv.
Jeg havde faktisk set frem til, at ministeren havde ordnet det her af sig selv.
Det gjorde ministeren ikke.
Jeg håber så, at vi med det her forslag har fået råbt ministeren op, og at ministeren på en eller anden måde i en eller anden form kommer med en løsningsmodel, for det, der ikke mindst er formålet med forslaget, er selvfølgelig at samle et flertal i Folketinget for, at vi kan få ændret de her regler til det bedre.
Jeg skal så ikke gentage de mange udmærkede indlæg, som hr. Jes Lunde har haft.
De dækker ganske præcis, hvad også Fremskridtspartiet står for.
Jeg skal slutte med at understrege, at Fremskridtspartiet naturligvis støtter forslaget, og vi ser frem til, at vi sammen med ministeren finder en løsning på problemet.